tartuNLP/wikipedia-smugri-20251201 huggingface dataset:
Indrek Jürgenson

Indrek Jürgenson (sündinud 31. märtsil 1976 Tarvastus) on Eesti IT-spetsialist, ettevõtja ja ärijuht.
Haridus.
Jürgenson õppis Pärnu Koidula Gümnaasiumis keemia- ja bioloogiakallakuga klassis ning osales olümpiaadidel. 1994. aastal asus ta õppima Tallinna Pedagoogikaülikooli füüsika ja informaatika erialale. Ülikooliõpingute kõrvalt juhendas ta Nõmme Noortemajas arvutiringi. Hiljem täiendas ta end Estonian Business Schoolis IT-juhtimise erialal ning 2009. aastal õppis ta Nevada ülikoolis Ameerika Ühendriikides.1
Tööalane tegevus.
1995. aastal töötas Jürgenson ETK Agros IT-insenerina ning 1996. aastast Eesti Telefoni arvutiadministraatorina. Hiljem sai temast Eesti Telefonis geoinfosüsteemide koordinaator ning koos akadeemik Jüri Lippusega koostas ta 2001. aastal Eesti geodeesiastandardi. 2001–2003 töötas ta Londonis, kus aitas ettevõttel Eurofone äritegevust laiendada.
1996. aastast töötas Jürgenson Olympic Casino IT-juhina, vastutades nii igapäevase IT-süsteemide toimimise kui ka ettevõtte laienemise eest. 2008. aastaks oli Olympic Casinost saanud rahvusvaheline ettevõte, millel oli 136 kasiinot kaheksas riigis. Aastatel 
2009–2012 oli ta Olympic Entertainment Groupi juhatuse esimees. 2010. aastal käivitas ta Eesti esimese ametliku online-kasiino Olympic-Online kaubamärgi all.
2013–2017 töötas Jürgenson tarkvaraettevõttes Helmes ärisuuna juhi ja partnerina. 2017. aasta märtsist töötas ta Cleveron AS-is tarkvaraarenduse osakonna juhatajana.
2020. aastal asutas Jürgenson koos Andres Sampka ja Tanel Raunaga nutipakiautomaatide arendaja ParcelSea, kus ta oli tehnoloogiajuht (CTO) ja kaasasutaja. ParcelSea arendas isiklikke nutipostkaste ja kogus investeeringuid nii Eesti kui ka välisinvestoritelt. 2024. aastal omandas Jetbeep ettevõtte tehnoloogia ja kliendilepingud ning kogu meeskond liitus Jetbeepiga, et jätkata lähikonna pakiautomaatide võrgustiku arendamist Euroopas.
2023–2024 töötas Jürgenson Ridango AS-is VP of Engineering ametikohal, juhtides arendusprojekte ühistranspordi automatiseeritud piletisüsteemide ja reaalajas reisijate infosüsteemide valdkonnas.
Nõukogu ja muud rollid.
Alates 2019. aastast kuulub Jürgenson AS Wavecom nõukogusse.
Isiklikku.
Indrek Jürgensonil on üle 20 aasta kogemust nii IT- kui ka juhtimisvaldkonnas. Ta on olnud seotud mitmete Eesti tehnoloogiaettevõtete arenguga ning panustanud innovaatiliste lahenduste loomisesse.
----Viited:
Maka keel

Maka keel on Paraguays räägitav keel, mis kuulub matako keelkonda. Seda räägib umbes 1000 inimest Presidente Hayesi departemangus ja Asuncióni ümbruses.
Maka keeles on 22 konsonantfoneemi ja 5 vokaalfoneemi. Eristatakse pikki ja lühikesi vokaale.
Kai Kiudsoo-Värv

Kai Kiudsoo-Värv (aastani 1993 Kiudsoo; sündinud 12. augustil 1968 Tallinnas) on eesti klaasikunstnik, disainer ja õppejõud.
Haridus ja töö.
Kai Kiudsoo-Värv on õppinud klaasikunsti aastatel 1989–1995 Tallinna Kunstiülikooli diplomiõppes ja aastatel 2003–2005 Eesti Kunstiakadeemia magistriõppes, mille lõpetas "cum laude" (juhendaja Eve Koha).
1995. aastast vabakutseline. 
Aastatel 2001–2002 oli tootearendaja ja peakunstnik klaasitehases Skankristall. 2005. aastast on aeg-ajalt tegutsenud lepingulise õppejõuna Eesti Kunstiakadeemias. 
2009. aastal asutas koos Maret Sarapu ja Eeva Käsperiga MTÜ Klaasiklubi, kus juhendab kursusi. Aastatel 2012– 2014 oli kaasatud riikliku klaasipuhumise õppekava väljatöötamisse ning alates 2014 töötab Olustvere Teenindus- ja Maamajanduskoolis klaasiõppejõuna.
Loominguline tegevus.
Kai Kiudsoo-Värvi loomingus omavad olulist kohta sakraalsed teemad. Septembris 2018 kinkis Eesti katoliku kirik Eestimaad külastanud paavst Franciscusele tema loodud teose/pühapildi “Maarjamaa Ema”.
Ka Kai Kiudsoo-Värvi magistritöö käsitles pühakuid ja nende kujutamist sakraalarhitektuuris. Magistritöö praktilise osana valmisid vitraažaknad Tallinna Pühade Apostlite Peetruse ja Pauluse katedraali. 2017. aastal ilmus autorilt sel teemal ka raamat "Pühakud Tallinna Peeter-Pauli katedraali akendel” eesti ja inglise keeles.
Kai Kiudsoo-Värv on loonud TV3 poolt väljaantavad tänuauhinnad "Seitsmeste uhkus".
Alates aastast 1997 on Kai Kiudsoo-Värv osalenud sümpoosionitel ja meistriklassides, paljudel näitustel nii kodu- kui välismaal ning olnud mitmete näituste kuraator ja korraldaja.
Liikmesus.
2002. aastast Eesti Kunstnike Liidu liige.
2001. aastast kuulub Eesti Klaasikunstnike Ühendusse, aastatel 2010–2013 ja 2002–2004 oli Eesti Klaasikunstnike Ühenduse juhataja.
Eesti Laul 2020

Eesti Laul 2020 oli kaheteistkümnes Eesti Laulu võistlus ja 27. Eurovisiooni lauluvõistluse Eesti eelvoor. Poolfinaalid toimusid 13. ja 15. veebruaril Tartu Ülikooli spordihoones. Finaal toimus 29. veebruaril 2020 Saku Suurhallis. 
Poolfinaale ja finaali juhtisid Karl-Erik Taukar ja Tõnis Niinemets. 
13. novembril 2019 avaldati järgmised poolfinalistid: Stefan Airapetjan, ansambel Kruuv, Shira, Merilin Mälk, Jaagup Tuisk, Little Mess, Ziggy Wild, Uku Suviste, Uudo Sepp, Traffic, Rasmus Rändvee, Mariliis Jõgeva, Renate ja Laura.
Võistluse võitis ja Eestit pidi 2020. aasta Eurovisiooni lauluvõistlusel, mis pandeemia tõttu ära jäi, esindama Uku Suviste lauluga "What Love Is".
1. poolfinaal.
1. poolfinaal toimus 13. veebruaril 2020 Tartu Ülikooli spordihoones.
2. poolfinaal.
2. poolfinaal toimus 15. veebruaril 2020 Tartu Ülikooli spordihoones.
Finaal.
Finaal toimus 29. veebruaril 2020 Saku Suurhallis.
Punastamine

Punastamine on seisund, mille korral inimese näole, kaelale ja ülakehale ilmub laiguline punetus, kui pinnaveresooned laienevad ja pinna verevool suureneb. Punetusreaktsiooni käivitab autonoomne või tahtmatu sümpaatiline närvisüsteem.
Punastamine on väga individuaalne. Mõnedel inimestel ilmneb punetus sotsiaalsetes olukordades, kuid teistel ilmneb see harva. Punastamise põhjustavad tavaliselt pinged, mis võivad olla seotud piinlikkuse, ebakindluse või näiteks ihaga. Intensiivne viha või viha võib põhjustada ka punastamise. Punastamisega kaasneb sageli tugev higistamistunne samal ajal.
Kuigi punastamise mehhanism on hästi teada, pole selle lõplikku eesmärki veel hästi mõistetud. Siiski on spekuleeritud, et varajaste inimeste eelkäijate hulgas võis punastamine olla oluline signaal. Enne kõnepõhise suhtluse arendamist võisid näo värvimuutused koos väljendite ja žestidega mängida olulist rolli inimese tõelise meeleseisundi edastamisel teistele liikidele.
Sotsiaalset punastamist saab ravida beetablokaatorite või kirurgilise raviga, mis blokeerib sümpaatilist närvisüsteemi, mis jookseb läbi rindade.
Dagoberto

Dagoberto Pelentier (enam tuntud lihtsalt kui Dagoberto; sündinud 22. märtsil 1983 Dois Vizinhoses) on endine Brasiilia jalgpallur (ründaja).
Ta alustas klubikarjääri 2001. aastal Atlético Paranaenses, kus mängis kuni 2007. aastani. Brasiilia kõrgliigas mängis ta karjääri jooksul veel São Paulo (2007–2011), Internacionali (2012–2013), Cruzeiro (2013–2015), Vasco da Gama (2015) ja Vitória (2016) meeskonnas. Brasiilia meistriks tuli ta kokku viis korda, 2001. aastal Atlético Paranaensega, 2007. ja 2008. aastal São Pauloga ning 2013. ja 2014. aastal Cruzeiroga.
Tema ainsaks välisklubiks jäi USA liiga North American Soccer League'i klubi San Francisco Deltas, kus ta mängis kuni 2017. aastani.
Tema karjääri viimaseks klubiks jäi Brasiilia esiliiga klubi Londrina, kus ta mängis aastatel 2018–2019. 2018. aastal lõi ta esiliigas 18 väravat, millega oli liiga suurim väravakütt. Viimasel hooajal jäi tema arvele viis mängu ja kaks väravat.
2003. aastal osales ta Brasiilia kuni 20-aastaste koondisega Lõuna-Ameerika omavanuste meistrivõistlustel. Brasiilia sai turniiril teise koha ja Dagoberto oli nelja väravaga turniiril Brasiilia resultatiivseim mängija. Samal aastal osaleti veel Panameerika mängudel, kus saadi samuti teine koht, ja noorte maailmameistrivõistlustel, kus saavutati esikoht. 
Jalgpallurikarjääri lõpetamisest teatas ta 2019. aasta septembris.
Eurorühm

Eurorühm (ka eurogrupp) on mitteametlik organ, mille raames kohtuvad euroala riikide rahandusministrid, et arutada ühiseid euroga seotud teemasid.
Ajalugu.
Eurorühm loodi 13. detsembril 1997 Euroopa Ülemkogu otsusega.
Eurorühma esimene kohtumine toimus 4. juunil 1998 Luksemburgis Senningeni lossis.
10. septembril 2004 otsustas eurorühm määrata alalise esimehe, kelle ametiaeg kestis kaks aastat. ECOFINi kohtumisel Scheveningenis valiti eurorühma esimeseks alaliseks esimeheks Jean-Claude Juncker. Tema ametiaeg kestis 1. jaanuarist 2005 kuni 31. detsembrini 2006. Tegelikult oli ta eurorühma esimees kuni 21. jaanuarini 2013. Teine alaline eurorühma esimees (21. jaanuarist 2013 kuni 12. jaanuarini 2018) oli Jeroen Dijsselbloem. Alates 13. juulist 2020 on eurorühma alaline esimees Paschal Donohoe (enne teda 12. jaanuarist 2018 Mário Centeno).
Ülesanded.
Eurorühma peamine ülesanne on tagada euroala liikmesriikide majanduspoliitika tihe koordineerimine. Samuti on selle eesmärk soodustada tingimusi tugevamaks majanduskasvuks.
Eurorühm vastutab ka euroala tippkohtumiste ettevalmistamise ja nende järelmeetmete eest.
Kohtumised.
Eurorühm kohtub tavaliselt kord kuus majandus- ja rahandusküsimuste nõukogu istungile eelneval päeval. Eurorühma kohtumistel osalevad ka majandus- ja rahandusküsimuste ning maksunduse ja tolli volinik ning Euroopa Keskpanga president.
Euroala riikide rahandusministrite esimene mitteametlik kohtumine toimus 4. juunil 1998. aastal Senningeni lossis Luksemburgis.
Jakub Kovář

Jakub Kovář (sündinud 19. juulil 1988 Písekis) on Tšehhi jäähokimängija, kes mängib väravavahina Tšehhi kõrgliigaklubis Praha Sparta.
2006. aastal valis Philadelphia Flyers ta NHL-i "draft"is 109. valikuna. NHL-is pole ta kunagi mänginud, kuid hooajal 2007–08 mängis ta Ontario Hockey League'i klubis Windsor Spitfires.
Aastatel 2009–2013 mängis ta Tšehhi kõrgliigaklubis České Budějovice.
2013. aastal liitus ta KHL-i klubiga Jekaterinburgi Avtomobilist. Hooajal 2016–17 mängis ta Tšerepovetsi Severstalis, kuid naasis seejärel Avtomobilisti. Aastatel 2015, 2019 ja 2020 valiti ta KHL-i tähtede mängule.
Hooaja 2021/22 teises pooles mängis ta Šveitsi kõrgliigaklubis ZSC Lions. 2022. aasta aprillis sõlmis ta lepingu Praha Spartaga.
2011. ja 2012. aasta maailmameistrivõistlustel võitis ta Tšehhi jäähokikoondise koosseisus pronksmedali. Ta kuulus Tšehhi koondisse ka 2014. aasta taliolümpiamängudel.
Tema noorem vend Jan Kovář on samuti jäähokimängija.
Kiongi keel

Kiongi keel on Nigeri-Kongo keelkonna Crossi jõe keelte hulka kuuluv keel, mida räägivad kiongid Nigeerias.
Kõnelejaid oli 2004. aastal umbes 100.
Nature Cat

"Nature Cat" on USA-Kanada animafilm. Seriaali hakkas 2015. aastal tootma Spiffy Pictures, WTTW ja 9 Story Media Group.
Ühisturg

Ühisturg (inglise keeles "common market") on riikidevahelise majandusliku suhtlemise ühtse turu loomise esimene etapp. Ei pruugi tagada mittetariifsete kaubandustõkete vähendamist. Tavaliselt on üles ehitatud vabakaubanduspiirkonnana, kus puuduvad tollitariifid kaupadele ja teenustele. Mõiste väljendab riikidevahelise majandusliku koostöö (integratsiooni) arenenumat vormi. Selle baasiks on tolliliit, mille puhul liikmesriikide viljeldavale organisatsioonisisesele vabakaubandusele lisandub tööjõu ja kapitali vaba liikumine liikmesriikide vahel. Ühendusse mittekuuluvate riikide suhtes rakendatakse omavahel kooskõlastatud protektsionistlikku kaubanduspoliitikat koos konsensusliku tollitariifide süsteemiga. 
Ühisturu arenenuim vorm on 1957. aastal Rooma kokkuleppe alusel asutatud Euroopa Majandusühendus (EEC), millest 1992. aasta Maastrichti lepingu alusel kujundati Euroopa Liit (EU). Ühisturu elemente kannavad ka Kariibi Ühendus (CARICOM), Põhja-Ameerika Vabakaubandusleping (NAFTA), Ladina-Ameerika Majandussüsteem (SELA), Aafrika-Malgaši Liit (UAM), Araabia Koperatsiooninõukogu (ACC), Kesk-Aafrika Maade Majandusühendus (CEEAC) jt. Integratsiooni elemente tsentraalse juhtimise tingimustes kandis ka aastatel 1949–1991 eksisteerinud sotsialistlike riikide majanduskoostöö institutsioon Vastastikuse Majandusabi Nõukogu (VMN, ingliskeelse lühendiga CMEA, "Council for Mutual Economic Assistance", tuntud ka kui COMECON).
UEFA Meistrite Liiga 2019–2020

UEFA Meistrite Liiga 2019/20 hooaeg on Euroopa parimate klubimeeskondade vaheliste võistluste 28. hooaeg (UEFA Meistrite Liiga eelkäija, Euroopa karikavõistluste 65. hooaeg).
UEFA Meistrite Liiga finaal 2020 toimub Atatürki Olümpiastaadionil İstanbulis 30. mail 2020.
Kaitsev meister on Liverpool.
Must vengepuu

 
Must vengepuu (​"Millettia laurentii​")​ on liblikõieline kaunviljaline lehtpuu, mis on pärit Aafrikast. Selle peamine levila on Kongo Vabariik, Kongo Demokraatlik Vabariik, Kamerun, Gabon ja Ekvatoriaal-Guinea. 
Must vengepuu eelistab kasvada soistel aladel. Rahvusvaheline Looduskaitseliit on kandnud liigi punasesse raamatusse elukohtade hävimise ja üleraie tõttu. ​Musta vengepuu puitu nimetatakse vengeks.
Nimetus.
Kõrgelt hinnatud puidu tõttu kutsutakse tihti ka seda puud lihtsalt lihtsalt vengeks, ehkki leidub muidki vengepuid (nt india vengepuu, kepi-vengepuu, sile vengepuu, panga-vengepuu). Rahvapäraselt nimetatakse venge puitu ka​ Aafrika roosipuuks, võltseebeniks, "dikela"'ks, "mibotu"'ks, "bokonge"'ks ja "awong"'iks.
Kirjeldus.
Must vengepuu kasvab enamasti 25–30 meetri kõrguseks ja tema tüve läbimõõt ulatub 1–1,2 meetrini. Kuid on leitud ka 50 meetri kõrgusi isendeid. Sellistel puudel on ligikaudu 20 meetri jagu sirget ja oksteta tüve, mille puit on väga kõrgelt hinnatud. Puidu koor on pruunikashall.
Puit.
Musta vengepuud iseloomustab väga omapärane tume värvus ja väljanägemine. Musta vengepuu sügav šokolaadipruun värvus on põimitud mustade läbijooksvate triipudega. Tume ja lihtsalt äratuntav ​venge värvitoon on tänapäeval kasutusel standardvärvitoonina mitmes rahvusvahelises värvisüsteemis. Lihtsalt õlitatud puidule on võimalik anda peaaegu täielikult tumeda läikega pind, mis teeb temast ühe alternatiivi eebenipuule. Tema lõhn on kergelt mõrkjas ja see on tuntav ainult puidu töötlemisel. Puit on raskesti töödeldav, nüristab terariistu. Pinnud tekivad kergelt ja lihvimisel on raske saavutada ühtlast pinda. Kare tekstuur, sirge ja ühtlane kiud, naturaalne läige. Töötlemata kujul on puit vastupidav mädanikule ja termiitidele. Venge puit on kallis ja puidu vähese kättesaadavuse tõttu hind aina kallineb.
Füüsikalis-mehaanilised omadused.
Venge puidu tihedus on 870 kg/m3 ja tugevus 8600 N. 
Terviseohud.
Kokkupuude puidu töötlemisel tekkiva peene saepuruga võib põhjustada astmat ja allergilist dermatiiti. Venge puidust on leitud 2,6-dimetoksü-p-bensokinooni, mis väikestes kogustes toimib küll bakterivastaselt, kuid suuremates kogustes on inimesele mürgine kontaktallergeen.
Endel Susi

Endel Heinrich Susi (16. august 1914 Tartu – 7. mai 1977 Peterborough, Ontario, Kanada) oli Eesti lennuväe lendur ja Teise maailmasõja ajal Suurbritannia lennuväe lendur.
1940. aastal okupeeris Nõukogude Liit Eesti. Uued võimud likvideerisid Eesti sõjaväe, vangistatud leitnant Endel Susi saadeti koos teiste Eesti sõjaväelenduritega Siberisse sunnitöölaagrisse. Saksamaa ja Nõukogude Liidu vahelise sõja puhkemisel õnnestus Susil koos kolme kaaslasega (Peeter Olt, Ants Liblikmaa ja Mihkel Kristiani) 1941. aastal seiklusrikas põgenemine Siberis asuvasse Poola sõdurite kogunemispunkti, mille poolakad olid inglaste ja venelaste nõusolekul asutanud. Kogunemispunkti koondati sõdureid, et moodustada läänerindel üksusi Hitleri Saksamaa vastu sõdimiseks. Põgenike Nõukogude Liidust väljapääsemiseks lisasid poolakad eestlastest lendurite nimedele poola lõpud ja nii õnnestus mehed poolakatena Teherani toimetada, kus inglased nad vastu võtsid. Eestlastele tehti ettepanek Suurbritannia kuninglikku lennuväkke astumiseks. Mehed toimetati Inglismaale, kus Endel Susile anti lendurkapteni aukraad ja ta nimetati lenduriks de Havilland Mosquito lennukile.
Toshimitsu Motegi

Toshimitsu Motegi (jaapani keeles 茂木 敏充 "Motegi Toshimitsu"; sündinud 7. oktoobril 1955 Ashikagas Tochigi prefektuuris) on Jaapani poliitik, ta kuulub Liberaaldemokraatliku Partei ridadesse. Ta oli aastatel 2012–2014 Jaapani majandus-, kaubandus- ja tööstusminister. 11. septembrist 2019 kuni 4. novembrini 2021 oli ta Jaapani välisminister.
Ta lõpetas Tōkyō Ülikooli, seejärel täiendas ennast Harvardi ülikooli juures asuvas "John F. Kennedy School of Government"'is, kust sai magistrikraadi.
Ta oli 26. detsembrist 2012 kuni 2. septembrini 2014 Jaapani majandus-, kaubandus- ja tööstusminister.
1. juulil 2021 külastas ta esimese Jaapani välisministrina Eestit.
Mati Tusov

Mati Tusov (14. september 1967 – 7. september 2019) oli eesti kinnisvaraettevõtja.
Ta on lõpetanud Põlva Keskkooli ning alustas ettevõtlusega 1990. aastate algul.
Infopanga andmetel kuulus talle kinnisvarafirma Raldon, osalus Järvevana kvartalis ja ettevõte Krono Consult. Ta on olnud Oliver Kruuda parem käsi kinnisvaraarenduses. 
Tusovile kuulus mitu kinnistut Tallinnas vana Kalevi kommivabriku piirkonnas.
2003. aastal sõlmis Oliver Kruudale kuulunud AS Kalev tagasiostuõigusega müügilepingu kommivabriku Kalev tootmishoone ja selle juurde kuuluva teenindusmaa mõttelise osa müümiseks 5,6 miljoni euro eest Tusovi osaühingule Raldon.
Tusovi ettevõte maksis müüjale Kalev Real Estate Companyle (Kalev REC) ostusumma 4,5 miljonit eurot, saades sellega kaasa ligi 24 miljoni eurose laenukoormuse. Tehinguga võttis ostja endale ka kuni 5,8 miljoni euro suuruse investeerimiskohustuse tulevikus Tallinna politseiprefektuurile üleantavate ruumide parendamiseks.
2008. aastal ostis tema ettevõte OÜ Raldon Tallinnaga viie kooli remondis ning nende edasises haldamises ja rentimises kokku leppinud osaühingu BCA Center.
Linnaga sõlmitud lepingu kohaselt sai BCA iga kooli eest järgneva 30 aasta jooksul aastas umbes 639 000 eurot renditulu. Inflatsioonilisa arvestades oli oodatav kogutulu umbes 128 miljonit eurot.
2011. aastal müüs Tusovi firma 15,4 miljoni euro eest Pärnu maanteel asunud büroohooned. Oma tuntuima kinnisvaratehingu tegi koos Oliver Kruudaga, rentides Kalevi vana tehasehoone politseile. 
Kui Eesti Energia kolis 2013. aastal kõik oma kontoritöötajad ühte uhiuude kontorihoonesse, sai energiafirmast Mati Tusovi ettevõtte Raldon Arendus pikaajaline rentnik.
2012. aastal oli Tusov Äripäeva Rikaste TOPis 13 miljoni eurose varandusega 163. kohal. 
Jaanuaris 2019 avastati Tusovil rutiinse tervisekontrolli käigus raske haigus, millesse ta suri 7. septembril 2019.
Veiko Siimar

Veiko Siimar (sündinud 6. detsembril 1941 Nõmmel Tallinnas) on eesti ujuja. 
Ta võistles meeste 100 meetri seliliujumises Nõukogude Liidu koondises 1960. aasta suveolümpiamängudel. Rooma olümpiamängude finaalis ujus ta välja kaheksanda koha. 1962. aasta Euroopa meistrivõistlustel Leipzigis võitis ta NSV Liidu koondise koosseisus hõbemedali 4x100 m kombineeritud teateujumises. 1960. aastal tuli Siimar 100 m seliliujumises NSV Liidu meistriks ja 1962. aastal sai samal distantsil hõbemedali. 1961. aastal võitis ta 200 m seliliujumises NSV Liidu meistrivõistlustel pronksmedali. 1961. ja 1962. aastal kuulus ta Euroopa rekordi ujunud Nõukogude Liidu võistkonda 4x100 m kombineeritud teateujumises.
Elulugu.
Veiko Siimar kasvas koos aasta võrra vanema vennaga Tallinnas Nõmmel Nurme tänaval. Sealt kolis perekond Siimar Rahumäele. Ujuma õppis Veiko Siimar 1954. aastal 13-aastaselt, kui treener Eduard Takker ta Nõmme spordikooli ujumistrenni kutsus. 1958. aastal võeti Siimar Eesti koondisse ja suure läbimurde sooritas ta 1959. aastal Komsomolskaja Pravda auhinnavõistlusel, kus tuli neljandaks. Pärast edukat etteastet pääses ta NSV Liidu koondisse. Esimest korda välismaal võistles Siimar Ungaris 1959. aastal. Samuti võistles ta Saksa DV-s. 1960. aastal lõpetas ta keskkooli ja võitis Moskvas Komsomolskaja Pravda võistluse NSV Liidu rekordiga. Suveolümpial Roomas läbis Siimar 100 meetri selilidistantsi nii eel-, poolfinaal- kui ka finaalujumises täpselt sama ajaga – 1.04,6. Ta pidi veel ujuma 4 x 100 meetri kombineeritud teateujumises, aga sellest Siimar loobus, sest ei näinud sealt medalit tulemas.
Pärast Rooma olümpiat muudeti ujumises programmi ja Siimari trumpala võeti kavast välja, selle asemele pandi kaks korda pikem distants. Võistlemas käidi tihti Saksa DV-s, kuni neli korda aastas. Pärast Rooma olümpiat kuulus Veiko Siimar veel kolm aastat NSV Liidu koondisse, mille jooksul ta rekordeid püstitas: 1960‒1961 parandas ta 100 meetri seliliujumises NSV Liidu rekordit kolm korda, 1960 krooniti ta samal distantsil liidu meistriks, 1961 sai ta kaks korda pikemal võistlustel pronksi ja 1962. aastal 100 meetris hõbeda. 1961. ja 1962. aastal kuulus Veiko 4 x 100 meetri kombineeritud ujumises Euroopa rekordi püstitanud NSV Liidu võistkonda. 1962. aasta EMil sai ta samal alal hõbemedali.
Sügisel 1960 astus Veiko Siimar Tallinna Polütehnilisse Instituuti, mille lõpetas 1966. aastal elektromehaanikainsenerina ning jäi kateedri juhataja ettepanekul kõrgkooli tööle. 1974. aastal sai temast tehnikakandidaat. Siiman töötas 1976‒1979 Alžeerias Orani teadus- ja tehnoloogiaülikoolis õppejõu ning 1986‒1990 Tuneesias Tunise tehnikaülikooli elektrotehnikateaduskonna dekaanina. Välismaale pääsemiseks läbis ta Moskva komisjoni ja tudeeris Leningradi ülikoolis.
Isiklikku.
Veiko Siimari isa töötas geodeedina ja ema raamatupidajana. Isa vanemad viidi Siberisse, kus Veiko vanaisa ka suri.
Veiko Siimar on abielus, paaril on pojad Sven (1967), Ivar (1969) ja Janno (1979).
Madison Avenue

Madison Avenue on New Yorgi keskse linnaosa Manhattani tänavajoonestikus püstsirge edela-kirdesuunaline tee (avenüü), mis kulgeb Park Avenue ja Fifth Avenue vahel.
Lexington Avenue

Lexington Avenue on New Yorgi keskse linnaosa Manhattani tänavajoonestikus püstsirge edela-kirdesuunaline tee (avenüü). See kulgeb Third Avenue ja Park Avenue vahel, ulatudes Gramercy Parki haljasalast (East 21st Streeti tänavast) kuni East 131st Streeti tänavani.
Avenüü ääres asub näitena üks linna sadadest kõrghoonetest Chrysler Building.
MetLife Building

MetLife Building on 59 korrusega pilvelõhkuja, mis asub Midtown Manhattanil Park Avenuel. 246,3 meetri kõrgune ehitis valmis 1963. aastal, pärast neli aastat kestnud tarindustöid arhitektibüroo Emery Roth &amp; Sons ning arhitektide Pietro Belluschi ja Walter Gropiuse koostööprojekti järgi. See on New Yorgi üks massiivsemaid hooneid.
Kõrghoone algne nimi oli Pan Am Building, kuna seal asus kuni 1991. aastani opereerinud lennundusettevõtte Pan American World Airways peakorter.
Jesse Puljujärvi

Jesse Puljujärvi (sündinud 7. mail 1998 Älvkarlebys) on Rootsis sündinud Soome jäähokimängija, kes mängib NHL-i klubis Edmonton Oilers ründajana paremäärel.
Ta debüteeris Soome kõrgliigas hooajal 2014–15 Oulun Kärpäte meeskonnas.
2016. aastal valiti ta NHL-i "draft"is Oilersi poolt neljanda valikuna. 2016. aasta juulis sõlmis ta Oilersiga kolmeaastase lepingu. Debüüdi NHL-is tegi ta 2016–17 hooaja esimeses mängus Calgary Flamesi vastu, kuid see jäi ka tema ainsaks väravaks sel hooajal NHL-is. Alates jaanuarist mängis ta Oilersi farmklubi Bakersfield Condorsi ridades AHL-is. Hooajal 2017–18 kogus Puljujärvi NHL-is 20 punkti (12+8), kuid järgmisel hooajal vaid üheksa punkti (4+5).
2019. aastal naasis ta Oulun Kärpäte juurde. 2020. aasta oktoobris sõlmis ta Oilersiga uuesti kaheaastase lepingu.
2016. aastal tuli ta Soome kuni 20-aastaste koondisega juunioride maailmameistriks. Ta oli turniiril resultatiivseim mängija (5+12) ning valiti turniiri väärtuslikumaks mängijaks, parimaks ründajaks ja turniiri sümboolsesse koosseisu.
Gilbert Brulé

Gilbert Jean Marco Brulé (sündinud 1. jaanuaril 1987 Edmontonis) on endine Kanada jäähokimängija (keskründaja).
Ta alustas jäähoki mängimist British Columbia Hockey League'is. 2003. aastal liitus ta Western Hockey League'i (WHL) klubiga Vancouver Giants. Hooajal 2003–04 pälvis ta WHL-i hooaja parimale uustulnukale antava Jim Piggott Memorial Trophy. Hooajal 2005–06 tuli ta Giantsiga WHL-i meistriks. Brulé oli sel hooajal väljalangemismängude suurim väravakütt (16 väravat) ja resultatiivseim mängija (30 punkti) ning ta valiti väljalangemismängude väärtuslikumaks mängijaks.
2005. aastal valis Columbus Blue Jackets ta NHL-i "draft"is kuuenda valikuna. NHL-is debüteeris ta Blue Jacketsi meeskonnas hooajal 2005–06. Blue Jacketsi meeskonnas mängis ta kokku kolmel hooajal. NHL-is on ta kolmel hooajal mänginud veel Edmonton Oilersis (2008–2011) ja kahel hooajal Phoenix Coyotesis (2011–12 ja 2013–14). NHL-i tööseisaku ajal hooajal 2012–13 mängis ta Šveitsi kõrgliigaklubis ZSC Lions.
Aastatel 2014–2020 mängis Brulé KHL-i klubides: hooajal 2014–15 Jekaterinburgi Avtomobilistis, 2015–16 ja 2016–17 Zagrebi KHL Medveščakis, hooaja 2016–17 teises pooles Nižnekamski Neftehimikis, hooaja 2017–18 esimeses pooles Tšeljabinski Traktoris, hooaja 2017–18 teises pooles Kunluni Red Staris, hooajal 2018–19 Novosibirski Sibiris ning hooajal 2019–20 taas Kunluni Red Staris.
Tema jäähokimängijakarjääri viimaseks klubiks jäi hooajal 2020/21 Poola klubi Oświęcimi TH Unia.
2018. aasta taliolümpiamängudel võitis ta Kanada jäähokikoondise koosseisus pronksmedali.
Muusikasemiootika

Muusikasemiootika (inglise keeles "musical semiotics") on semiootika haru, milles tegeldakse muusikalise märgi tähenduse uurimisega.
Janne Pesonen

Janne Tapani Pesonen (sündinud 11. mail 1982 Suomussalmis) on endine Soome jäähokimängija (vasak ääreründaja).
Ta debüteeris Soome kõrgliigas Oulun Kärpäte meeskonnas hooajal 2001–2002. Hooaegadel 2003–04, 2004–05, 2006–07 ja 2007–08 tuli ta klubiga Soome meistriks. Hooajal 2003–04 oli Soome liiga resultatiivseim uustulnukas (17+13). Hooajal 2006–07 pälvis ta väljalangemismängudele parimale mängijale antava Jari Kurri auhinna. Hooajal 2007–08 oli ta liiga suurim väravakütt (34 väravat) ja resultatiivseim mängija (34+44). Hooaegadel 2006–07 ja 2007–08 valiti ta Soome kõrgliiga hooaja sümboolsesse koosseisu.
2004. aastal valis Mighty Ducks of Anaheim ta NHL-i "draft"is 269. valikuna. Karjääri jooksul on ta Põhja-Ameerikas mänginud vaid hooajal 2008–09, kui ta mängis AHL-i klubis Wilkes-Barre/Scranton Penguins ja seitse mängu NHL-i klubi Pittsburgh Penguinsi meeskonnas.
Hiljem mängis ta KHL-i klubis Kaasani AK Bars (2009–2011, 2012–2014), Soome kõrgliigaklubis HIFK (2011–12), Rootsi kõrgliigaklubides Skellefteå AIK (2015–2016) ja Växjö Lakers (2017–2019) ning Šveitsi kõrgliigaklubis HC Ambrì-Piotta (2016–17). Hooajal 2009–10 võitis ta AK Barsiga Gagarini karika ja tuli hooajal 2017–18 Växjö Lakersiga Rootsi meistriks. 2019. aastal naasis ta Oulun Kärpäte meeskonda.
2011. aastal tuli ta Soome jäähokikoondise koosseisus maailmameistriks.
Sportlaskarjääri lõpetas Pesonen 2020. aastal.
Isu keel

Isu keel ehk isubu keel on Nigeri-Kongo keelkonna bantu keelte hulka kuuluv keel, mida räägivad isud Kamerunis.
2006. aastal oli isu keele kõnelejaid 800.
Moritz (suguvõsa)

Moritz oli Altmargist Ziegenhagenist pärit literaadisuguvõsa.
U.S. Route 9

U.S. Route 9 (US 9) on lõuna-põhjasuunaline maantee Ameerika Ühendriikide loodeosas, osa United States Numbered Highway Systemist. See läbib kolme osariiki: Delaware'i, New Jerseyt ja New Yorgi osariiki. Route 10 kõrval on see riigi üks kahest parvlaevaühendusega maanteest. Maantee lõppeb tupikuna Kanada piiril. Maantee lõunapoolseim punkt asub Delaware'i osariigis Laureli linnas, kus see ristub maanteega Route 13.
New Yorgist lähtuv Broadway liitub maanteega Westchesteri maakonnas Sleepy Hollow' külas.
Ketlin Oja

Ketlin Oja (sündinud 4. aprillil 1997) on eesti baleriin.
Ta alustas klassikalise balleti õppimist Ida Tantsukoolis (2003–2013). 2015. aastal lõpetas ta Tallinna Balletikooli (õpetajad Tiiu Randviir, Age Oks, Kaie Kõrb, Viesturs Jansons, Irina Härm, Kristin Pukka jpt). 
Ketlin Oja on täiendanud end mitmes meistriklassis ja suvekursustel. Ta asus Eesti Rahvusballetti tööle 2015. aastal ja 2018. aasta sügisel sai temast seal nooremsolist.
Adam Cracknell

Adam Cracknell (sündinud 15. juulil 1985 Prince Albertis Saskatchewanis) on Kanada jäähokimängija, kes mängib AHL-i klubis Bakersfield Condors ründajana paremäärel.
Ta alustas klubikarjääri Western Hockey League'i klubis Kootenay Ice.
2004. aastal valis Calgary Flames ta NHL-i "draft"ist 279. valikuna. NHL-is debüteeris ta alles hooajal 2010–11 St. Louis Bluesi meeskonnas. Enne seda mängis ta ECHL-is ja mitmes AHL-i klubis. Bluesis mängis ta kokku neljal hooajal.
NHL-is on Cracknell mänginud veel Columbus Blue Jacketsis (2014–15), Vancouver Canucksis (2015–16), Edmonton Oilersis (2015–16), Dallas Starsis (2016–17 ja 2017–18), New York Rangersis (2017–18) ja Anaheim Ducksis (2018–19).
2019. aasta juulis liitus ta KHL-i klubiga Kunluni Red Star, mis oli tema esimene klubi väljaspool Põhja-Ameerikat. Põhja-Ameerikasse naasis ta 2020. aasta septembris.
Luana Georg

Luana Georg (sündinud 31. juulil 1975 Elvas) on eesti baleriin.
Ta on lõpetanud 1993. aastal Tallinna Balletikooli (erialaõppejõud Aimi Herkül). 
Töötas 1993–1994 rahvusooperis Estonia balletiartistina, aastail 1999–2018 solistina, oli aastaid üks kahest naisesisolistist. 
Esinenud tantsijana Eesti Televisiooni saadetes („Tour de Danse”, 2004, jm).
Valter Rummel

Valter Rummel (9. mai 1929 Saka küla, Järve vald, Jõhvi kihelkond, Virumaa – 7. september 2019) oli eesti tõlkija ja toimetaja.
Ta lõpetas 1948. aastal Jõhvi 1. Keskkooli ja 1953. aastal Tartu Riikliku Ülikooli inglise filoloogina.
Ta töötas Eesti Riiklikus Kirjastuses, hiljem Valguses ja Koolibris. 
Looming.
Rummel toimetas inglise keele õpikuid ning tõlkis vene keelest ajalooõpikuid, pedagoogilist ja filmialast kirjandust. Samuti tõlkis ta eesti keelde lastekirjanduse klassikasse kuuluvaid ingliskeelseid teoseid:
Tauno Loodus

Tauno Loodus (sündinud 13. septembril 1979 Kuressaares) on turundaja ja ettevõtja. 
Haridus.
Tauno Loodus on lõpetanud 1997. aastal Kuressaare Gümnaasiumi, 2001. aastal Lahti Polütehnilise Instituudi ja 2002. aastal Tallinna Tehnikaülikooli. 
Ettevõtlus.
2000. aastate alguses, kui Tauno Loodus töötas Eesti Olümpiakomitee turundusjuhina, tuli tal tegeleda spordiaasta lõpetamise ürituse korraldamisega. Sellest tekkis idee hakata ise tegelema ürituskorraldusega ja sündis Event Masters. 
Tauno Loodus kuulub enam kui kümne organisatsiooni juhatusse. Looduse ettevõtetest võiks välja tuua reklaamiagentuuri DDB Eesti OÜ, digiagentuur Punk Digital OÜ, üritusturundusagentuuri Event Masters OÜ ning Zavod BBDO OÜ, mille juhatuse liige ning tegevjuht ta on olnud alates aastast 2010 ning mis on tema juhtimise all võitnud hulgal auhindu nii Eestist kui välismaal. 
Sport.
Tema meelisaladeks on tennis ja golf, varem ka jalgpall ja pikamaajooks. 2006. aastal mängis Tauno Loodus Eesti Meistrivõistlustel IV liigas kokku kolmes kohtumises.
Liikmesus.
Tauno Loodus on RAM kooli arengufondi töögrupi liige, Eesti Pereettevõtjate Liit (klubiteenistuse juht), Tallinna Vanalinna Rotary Klubi. 
Isiklikku.
Tauno Loodus on abielus, tal on kaks last. 
Hobid.
Tauno Loodusel on väikelaeva kapteni luba ja jahirelvaluba.
Kalda (perekonnanimi)

Kalda on eesti perekonnanimi. 
2019. aasta 1. jaanuari seisuga oli Eestis perekonnanimi Kalda 924 inimesel (434 mehel ja 490 naisel). Perekonnanimede levikult on Kalda 86. kohal (meeste puhul 85. ja naiste puhul 82. kohal). Levinuim on see Järva maakonnas, kus seda on 10 000 elaniku kohta 15,95.
Kaherattaline aiatraktor

Kaherattaline aiatraktor ehk motoplokk on ilma kere ja istmeta kerge kaherattaline traktor. Juhitakse juhtkangidega. Traktori külge võib ühendada näiteks haagise, mullafreesi, saha, adra, niiduki või muu töövahendi.
Andres Kull (tippjuht)

Andres Kull (sündinud 26. juulil 1970) on eesti tippjuht.
Üle 20 aasta on ta töötanud Postimees Grupi ettevõtetes, olnud AS-i Kroonpress direktor ja juhatuse esimees.
1. jaanuarist 2019 kuni 13. septembrini 2019 oli Kull ühtlasi ka AS-i Eesti Meedia juhatuse esimees.
Jean-Baptiste Djebbari

Jean-Baptiste Djebbari (sündinud 26. veebruaril 1982 Melunis) on Prantsusmaa poliitik. Ta on 3. septembrist 2019 Prantsusmaa transpordiminister.
Ta on lõpetanud kõrgkooli École nationale de l'aviation civile.
U.S. Route 1

U.S. Route 1 ehk U.S. Highway 1 (US 1) on oluline põhja-lõunasuunaline maantee Ameerika Ühendriikide idarannikul, osa United States Numbered Highway System'ist. Selle pikkus on 3813 kilomeetrit (2369 miili). Maantee läbib kõiki idaranniku osariike, kokku 14 osariiki ja Columbia ringkonda.
Maantee saab alguse Florida osariigi lõunatipust Mehhiko lahe rannikult Key Westist ja lõpeb Kanada piiril Maine'i osariigis Fort Kentis. Route 1 on USA kõige pikem põhja-lõunasuunaline maantee. Route 1 kulgeb suures ulatuses paralleelselt kiirteega Interstate 95, kuigi Route 1 kulgeb Florida linna Jacksonville'i ja Virginia osariigi linna Petersburgi vahel kaugemal sisemaal. Maantee ühendab peaaegu kõiki idaranniku suurlinnu, mille hulka kuuluvad Miami, Jacksonville, Richmond, Washington, Baltimore, Philadelphia, New York, Boston ja Portland.
Maantee rajati 1926. aastal ja see järgis suures osas originaalselt Atlantic Highway'd. Pärast kiirteede süsteemi rajamist sai 1960. aastate lõpus tähtsaimaks põhja-lõunasuunaliseks liiklusteeks Interstate 95.
Pukk

Pukk on eesti perekonnanimi. 
2019. aasta 1. jaanuari seisuga oli Eestis perekonnanimi Pukk 902 inimesel (452 mehel ja 450 naisel). Perekonnanimede levikult on Pukk 89. kohal (meeste puhul 76. ja naiste puhul 97. kohal). Levinuim on see Saare maakonnas, kus seda on 10 000 elaniku kohta 11,83.
Nõukogude Liidu ja Saksa DV maavõistlus kergejõustikus

Nõukogude Liidu ja Saksa DV kergejõustiku maavõistlused olid kergejõustiku maavõistlused Nõukogude Liidu ja Saksa DV vahel aastatel 1967–1990.
NSV Liidu ja Saksa DV maavõistluste traditsioon algas 1967. aastal Saksa DV-s tollases Karl-Marx-Stadtis toimunud võistlusega (1961 ja 1963 võistlesid omavahel Vene NFSV ja Saksa DV). 1970. aastatel toimus võistlus ka kolmikmaavõistlusena Poola või Soome koondisega. Alates 1979 toimus võistlus taas vaid NSVL-i ja Saksa DV vahel. Kokku toimus maavõistlus 17 korda, meeste seas jäid võidud skooriga 13-4 Nõukogude Liidule ja naiste seas skooriga 11-5 Saksa DV koondisele. Kokkuvõttes oli võitudega 10-7 parem Saksa DV. Reeglina esindasid igal alal kumbagi riiki kaks võistlejat ja teatejooksudes üks võistkond.
Parts

Parts on eesti perekonnanimi.
2019. aasta 1. jaanuari seisuga oli Eestis perekonnanimi Parts 831 inimesel: 388 mehel ja 443 naisel. Perekonnanimede levikult on Parts meeste puhul 102. kohal ja naiste puhul 99. kohal. Perekonnanime Parts kandja oli keskmiselt 43 aasta vanune (mediaanvanus oli 43). Perekonnanimi Parts on levinuim Tartu maakonnas, kus neid on maakonna 10 000 elaniku kohta 13,35.
Mola hertsog

Mola hertsog (duque de Mola) oli Hispaani grandi aadlitiitel, mille Francisco Franco andis 18. juulil 1948 postuumselt Emilio Molale, kes langes Hispaania kodusõjas 3. juunil 1937.
Mola hertsogid:
Noot (väljaanne)

Noot ehk noodiväljaanne ehk nooditrükis ehk partituur (inglise keeles "sheet music", saksa keeles "Musikalien", soome keeles "partituurimusiikki") on muusika avaldumisvorm noodikirjas. 
Noot võib olla: 
Juba muistses Lähis-Idas ja Vana-Kreekas kasutati mälu abivahendina muusika ülesmärkimiseks noodikirja märke. 9. sajandi paiku hakkasid kristlikud mungad kirjutama muusikat pärgamendilehtedele. Paberit hakati muusika ülesmärkimiseks kasutama umbes 1150. aastate paiku. Kui 15. sajandi keskel jõudis Euroopasse trükikunst, hakkasid laiemalt levima ka nooditrükised. Noodikirja märgid graveeriti tina- või vaskplaatidele, mis kaeti trükivärviga ja pressiti vastu paberit. See mahukas töö jäi valdavaks kuni noodigraafika tarkvara kasutuselevõtuni 1970. aastate keskel. Arvuti abil oli võimalik muusikat üles kirjutada kiirelt ja täpselt ning näha kohe lõplikku tulemust.
James E. Sullivani auhind

James E. Sullivani auhind (James E. Sullivan Award), mida annab välja Amatööride Kergejõustikuliit (AAU), loodi eesmärgiga tunnustada USA mitteprofessionaalsete sportlaste panust ja saavutusi. Seda antakse välja igal aastal aprillis Ameerika Ühendriikide silmapaistvamale amatöörsportlasele.
Auhind asutati 1930. aastal organisatsiooni looja ja endise presidendi James Edward Sullivani auks. Juhtimisoskuse, iseloomu, sportlikkuse ja amatöörlikkuse ideaalide tunnustamiseks loodud auhind "ületab sportlikke saavutusi ja austab neid, kes on näidanud tugevat kõlbelist iseloomu". Finalistid valitakse avalikult üles seatud kandidaatide hulgast pärast seda, kui AAU Sullivani auhinna täitevkomitee on nominatsioonid üle vaadanud. Valitakse umbes 10 poolfinalisti ja lõplik võitja selgub üleriigilise uudiste meedia erinevate liikmete, endiste võitjate ja AAU personali häälte põhjal. Viimastel aastatel annab osa lõpptulemusest ka avalik hääletus.
Auhinna esimeseks võitjaks osutus golfimängija Bobby Jones, kes võitis karjääri jooksul 13 võistlust aastatel 1923–1930. Esimene naissoost saaja oli 1944. aastal ujuja Ann Curtis, kes võitis rohkem AAU riiklikke meistrivõistlusi kui ükski teine ​​naine. Kuigi auhinda on võimalik võita korduvalt, siis seni ei ole seda kunagi juhtunud.
Ugongi keel

Ugongi keel on Hiina-Tiibeti keelkonna Tiibeti-Birma keelte lolo-birma harusse kuuluv keel, mida räägivad ugongid Tais Uthai Thani ja Suphan Buri provintsis.
Ugongi keel on välja suremas, seda rääkis 2007. aasta andmetel paaris külas umbes 150 inimest, kellest noorimad on 40. eluaastates.
Ugongi keele sõnajärg on SOV.
Prada

Prada S.p.A. on Itaalia luksusmoemaja, mis on spetsialiseerunud nahkkäekottide, jalanõude, rõivaste ja parfüümide müümisele. Moemaja asutas Mario Prada 1913. aastal. Firma peakorter asub Milanos, Itaalias. 2016. aastal oli moemaja käive 3,52 miljardit eurot. 
2025. aasta teatati Versace ostmisest 1,25 miljardit euro eest.
Burberry

Burberry Group PLC on Briti luksusmoemaja, mille peakorter asub Londonis Suurbritannias. Moemaja toodab ja levitab vihmamantleid, välirõivaid, moeaksessuaare, lõhnaõlisid, päikeseprille ja kosmeetikat. Firma asutas Thomas Burberry 1856. aastal. Firma käive oli 2018. aastal 3,064 miljardit eurot.
John Devitt

John Thomas Devitt (4. veebruar 1937 – 17. august 2023) oli Austraalia ujuja, kes võitis 1960. aasta suveolümpiamängudel Roomas kuldmedali 100 meetri vabaujumises. Ta võitis vaieldavas olukorras, saades kuldmedali vaatamata sellele, et ajavõtjad registreerisid aeglasema aja kui Ameerika hõbemedalist Lance Larsonil. Samuti võitis ta kuldmedali 1956. aasta suveolümpiamängudel Melbourne'is 4×200 m vabaujumises.
Granville'i ujumisbasseinist vaid 250 meetri (820 jalga) kaugusel õppinud Devitt õppis valitsuse rahastatud programmi „Õpi ujuma“ raames ujuma. Ta sai hariduse kõigepealt Püha Pere algkoolis, Trongate'is, Granville Eastis, ja hiljem Parramatta Maristi keskkoolis Parramatta's. Mõlemad olid roomakatoliku koolid, kus ta võistles võistkonna nimel. Algselt treenis Devitti Tom Penny Granville'i basseinis asuvas Clyde'i ujumisklubis, kuni see 1947. aastal laiali läks ja ta kolis koos Pennyga Manly Swim Clubisse. Devitt jääb ujumisklubi liikmeks. Penny lubas oma ujujatel sageli sooja veega treenida, lastes neil ujuda elektrijaama jahutus veega täidetud basseinis. Devitt uskus, et selline koolitus andis talle eelise, kuna see õpetas teda "vihmast, kuumusest, hoovustest või muudest looduslikest või ebaloomulikest muutujatest" hoolimata edu saavutama.
Devitti esimesed katsed rahvuslikel võistlusel olid 1952. aasta Austraalia meistrivõistlustel, kus ta oli pidevalt klubikaaslase Barry Darke varjus, kes püstitas nende vanuserühmas viis Austraalia rekordit. Devitt konkureeris Darketiga 1953. aasta meistrivõistlustel uuesti, kuid pärast seda loobus Darke ujumisest ja jättis Devitti oma vanuserühmas domineerima. Kuid lahtistel meistrivõistlustel ületas teda sprindivõistlustel sageli Jon Henricks ning pikematel distantsidel Gary Chapman ja Murray Rose. Rose ja Henricks võitsid individuaalset kullad 1956. aasta suveolümpiamängudel. 18-aastaselt nimetati Devitt 1955. aasta Austraalia meistrivõistluste korraldamiseks Uus-Lõuna-Walesi meeskonna kapteniks, kuna Henricks oli esialgu vigastuste tõttu kõrvale jäetud. Henricks aga paranes ja jätis Devitti hõbedale 110 jardi vabaujumises. Ta võitis hõbedat 220 jardi vabaujumises Rose'i järel. Devitti otsus keskenduda sprindile, mis viis ta konflikti Pennyga ning ta lahkus Pennyst ning hakkas iseseisvalt harjutama. Pärast konflikti Pennyga kaalus Devitt pensionile jäämist, kuid ta astus Murray Rose'i kõrval Spit Baths-is Sam Herfordi juurde harjutama.
Eesti rekord odaviskes

Mehed.
Vana oda
Uus oda
Naised.
Vana oda
Uus oda
Charles-Villem Vallmann

Charles-Villem Vallmann (29. mai 1933 Tallinn – 19. september 2022) oli eesti odaviskaja ja sporditegelane.
Vallmann õppis Tallinna 26. mittetäielikus keskkoolis ja Tallinna Kehakultuuritehnikumis, lõpetas 1958 kaugõppe teel keskkooli ja 1965 Tallinna Pedagoogilise Instituudi kehakultuuriteaduskonna. 
Sportima hakkas Koplis venna Harry Vallmanni (1921–1994) õhutusel. Koolivend Ronald Ilvese eestvedamisel liitus 1949 Dünamos Viktor Vaiksaare õpilastega ja püstitas aastatel 1950–1951 odaviskes NSV Liidu noorterekordeid. Alates 1957. aastast treenis Hans Torimi juhendamisel. Sai 1958. aasta EM-il 12. ja rahvusvahelistel noorsoomängudel 1955. aastal 7. koha. NSV Liidu meistrivõistlustel võitis 1958 ja 1959 hõbeda ning 1955–1957 kolm pronksi. Tuli 1951–1964 kuus korda Eesti NSV meistriks ning võitis meistrivõistlustel kolm hõbedat ja ühe pronksi.
Ületas 1955 Harry Vallmanni vana puuodaga Gustav Sule sõjaeelse Eesti rekordi ja tõusis tulemusega 77.90 maailma kõigi aegade edetabeli esikümnesse. Parandas 1955–1960 Eesti NSV rekordit viiel korral (77.90–82.26), oli neljal hooajal (1955 ja 1958–1960) maailma edetabeli esikümnes.
Kuulus neli korda NSV Liidu koondisse ja 29 korda Eesti NSV koondisse. Palgati 1964 NSV Liidu koondise odavisketreeneriks. Oli 1965–1971 Tallinna Pedagoogilise Instituudi KKT õppejõud, 1971–1974 Tallinna Eriinternaatkooli direktori asetäitja ja 1974–2009 Kalevi Tallinna kergejõustikukooli direktor.
Ta oli liikumise Eluterve Eesti üks algatajaid (1994) ja aseesimees. 2001–2010 Eesti Treenerite Liidu juhatuse liige. Kuulus 1998–2001 Kultuurkapitali kehakultuuri ja spordi sihtkapitali nõukokku.
Nakło nad Notecią

Nakło nad Notecią (saksa keeles "Nakel", "Nakel an der Netze") on linn Poolas Kujawy-Pomorze vojevoodkonnas, Nakło maakonna ja Nakło nad Notecią valla halduskeskus. Linn asub Noteći jõe ääres, Bydgoszczi kesklinnast umbes 27 km läänes.
Nakło nad Notecią sai linnaõigused 1299. aastal. Esimese Poola jagamise tulemusel läks linn 1772. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). 1920. aastal läks linn Poola koosseisu tagasi.
Rypin

Rypin (saksa keeles "Rippin") on linn Poolas Kujawy-Pomorze vojevoodkonnas, Rypini maakonna halduskeskus. Rypin asub Toruńist umbes 53 km idas.
Rypinit on esmamainitud 1065. aastal, linnaõigused sai 1345. aastal. Teise Poola jagamise tulemusel läks linn 1793. aastal Preisi kuningriigi võimu alla. Alates 1807. aastast oli Rypin Varssavi hertsogiriigi koosseisus. Neljas Poola jagamise tulemusel läks linn 1815. aastal Venemaaga reaalunioonis olnud Poola Kuningriigi (nn. Kongressi-Poola) koosseisu.
Rätsep (perekonnanimi)

Rätsep on eesti perekonnanimi.
2019. aasta 1. jaanuari seisuga oli Eestis perekonnanimi Rätsep 814 inimesel: 391 mehel ja 423 naisel. Perekonnanimede levikult on Rätsep meeste puhul 100. kohal ja naiste puhul 104. kohal. Perekonnanime Rätsep kandja oli keskmiselt 43 aasta vanune (mediaanvanus oli 41). Perekonnanimi Rätsep on levinuim Hiiu maakonnas, kus neid on maakonna 10 000 elaniku kohta 17,78.
Esku allikas

Esku allikas on allikas Harjumaal Saue vallas Tagametsa külas. Allikas jääb Lääne-Eesti vesikonda, Harju alamvesikonda. Veekogule on seatud järgmised piirangud: veekaitsevöönd 10 m / 0,03 ha, ehituskeeluvöönd 25 m / 0,19 ha, piiranguvöönd 50 m / 0,78 ha. Veekogu Keskkonnaregistri kood on VEE4101900 .
Järveotsa allikas

Järveotsa allikas on allikas Harjumaal Saue vallas Siimika külas. Allikas jääb Lääne-Eesti vesikonda, Harju alamvesikonda. Veekogule on seatud järgmised piirangud: veekaitsevöönd 10 m / 0,03 ha, ehituskeeluvöönd 25 m / 0,19 ha, piiranguvöönd 50 m / 0,78 ha. Veekogu Keskkonnaregistri kood on VEE4505500 .
Kedru allikas

Kedru allikas on allikas Harjumaal Saue vallas Kustja külas. Allikas jääb Lääne-Eesti vesikonda, Harju alamvesikonda. Veekogule on seatud järgmised piirangud: veekaitsevöönd 10 m / 0,03 ha, ehituskeeluvöönd 25 m / 0,19 ha, piiranguvöönd 50 m / 0,78 ha. Veekogu Keskkonnaregistri kood on VEE4505100 .
Guéridon

Guéridon ([gerid'oon]; prantsuse keelest, rahvaliku laulu tegelase Guéridoni pärisnimest) on väikest lauakest kandev nikerdatud, sageli kullatud postament, 17. sajandil kujunenud mööbliese. Sõna kasutatakse ka mitmele peenele jalale toetuva väikese ümmarguse laua kohta.
17. sajandil, Louis XIV stiilis kujundati "guéridon" sageli õlal lauda kandva neegri kujulisena. Mööblitükil eksponeeriti iluvaase, küünlajalgu ja muid kunsti- või toredusesemeid.
Kernu allikad

Kernu allikad on allikas Harjumaal Saue vallas Kohatu külas. Allikas jääb Lääne-Eesti vesikonda, Harju alamvesikonda. Veekogule on seatud järgmised piirangud: veekaitsevöönd 10 m / 0,03 ha, ehituskeeluvöönd 25 m / 0,19 ha, piiranguvöönd 50 m / 0,78 ha. Veekogu Keskkonnaregistri kood on VEE4504608 .
Otsa allikas

Otsa allikas on allikas Harjumaal Saue vallas Maidla külas. Allikas jääb Lääne-Eesti vesikonda, Harju alamvesikonda. Veekogule on seatud järgmised piirangud: veekaitsevöönd 10 m / 0,03 ha, ehituskeeluvöönd 25 m / 0,19 ha, piiranguvöönd 50 m / 0,78 ha. Veekogu Keskkonnaregistri kood on VEE4101800 .
Pajusoo allikas

Pajusoo allikas on allikas Harjumaal Saue vallas Kaasiku külas. Allikas jääb Lääne-Eesti vesikonda, Harju alamvesikonda. Veekogule on seatud järgmised piirangud: veekaitsevöönd 10 m / 0,03 ha, ehituskeeluvöönd 25 m / 0,19 ha, piiranguvöönd 50 m / 0,78 ha. Veekogu Keskkonnaregistri kood on VEE4504200 .
Pulga allikas

Pulga allikas oli allikas Harju maakonnas Saue vallas Tabara külas. Allikas jäi Lääne-Eesti vesikonna Harju alamvesikonda. Veekogule olid seatud järgmised piirangud: veekaitsevöönd 10 m / 0,03 ha, ehituskeeluvöönd 25 m / 0,19 ha, piiranguvöönd 50 m / 0,78 ha. Veekogu Keskkonnaregistri kood oli VEE4505300.
2022. aasta aprillis ei leitud allikapunktis ega selle lähiümbruses enam allikat. 2019/2020. aasta lageraie tagajärjel oli harvesteriroobaste põhjas näha küll lompe, kuid ühestki neist vett välja ei voolanud. Punkti asukohas oli umbes 5 cm paksuse jääkihi all umbes 30 cm sügavune roopalomp, kuid puuduv väljavool ja jäätumine näitas, et vesi ei liigu lombis läbi pinnase. Seetõttu ei ole seda mingit põhjust allikaks nimetada.
Ramla allikas

Ramla allikas on allikas Harjumaal Saue vallas Muusika külas. Allikas jääb Lääne-Eesti vesikonda, Harju alamvesikonda. Veekogule on seatud järgmised piirangud: veekaitsevöönd 10 m / 0,03 ha, ehituskeeluvöönd 25 m / 0,19 ha, piiranguvöönd 50 m / 0,78 ha. Veekogu Keskkonnaregistri kood on VEE4102000 .
Kase (perekonnanimi)

Kase on eesti perekonnanimi. 
2019. aasta 1. jaanuari seisuga oli Eestis perekonnanimi Kase 810 inimesel: 379 mehel ja 431 naisel. Perekonnanimede levikult on Kase meeste puhul 108. kohal ja naiste puhul 103. kohal. Perekonnanime Kase kandja oli keskmiselt 41 aasta vanune (mediaanvanus oli 40). Nimi on levinuim Viljandi maakonnas, kus neid on maakonna 10 000 elaniku kohta 14,22.
Rehe allikas

Rehe allikas (ka "Ohvriallikas") on ohvriallikas Harju maakonnas Saue vallas Laitse külas.
Allikas jääb Lääne-Eesti vesikonda Harju alamvesikonda. Veekogule on seatud järgmised piirangud: veekaitsevöönd 10 m / 0,03 ha, ehituskeeluvöönd 25 m / 0,19 ha ja piiranguvöönd 50 m / 0,78 ha.
Allikas on tunnistatud riiklikuks kultuurimälestiseks.
Kruus (perekonnanimi)

Kruus on eesti perekonnanimi. 
2019. aasta 1. jaanuari seisuga oli Eestis perekonnanimi Kruus 830 inimesel: 380 mehel ja 450 naisel. Perekonnanimede levikult on Kruus meeste puhul 106. kohal ja naiste puhul 96. kohal. Perekonnanime Kruus kandja oli keskmiselt 43 aasta vanune (mediaanvanus oli 43). Nimi on levinuim Hiiu maakonnas, kus seda on maakonna 10 000 elaniku kohta 19,87 inimesel.
2021. aasta 1. jaanuari seisuga oli Eestis perekonnanimi Kruus 833 inimesel: 379 mehel ja 454 naisel. Perekonnanimede levikult on Kruus meeste puhul 108. kohal ja naiste puhul 93. kohal.
Selja allikas

Selja allikas on allikas Harjumaal Saue vallas Pohla külas. Allikas jääb Lääne-Eesti vesikonda, Harju alamvesikonda. Veekogule on seatud järgmised piirangud: veekaitsevöönd 10 m / 0,03 ha, ehituskeeluvöönd 25 m / 0,19 ha, piiranguvöönd 50 m / 0,78 ha. Veekogu Keskkonnaregistri kood on VEE4504900 .